text: Helte-brandmænd indstillet til pris
  25 september 2012 kl. 12.44
  Hoptrup Frivillige Brandværn indstillet til hæderspris.
  I august sidste år brændte store dele af Hoptrup Efterskole ved Haderslev. 
  Skoleåret var ikke startet endnu, men en tysk ungdomsinsitution havde lejet sig ind på skolen. Der blev i alt evakueret 50 fra den brændende bygning. 
  Det var Hoptrup Frivillige Brandværn, der stod for evakueringen og brandslukningen. Og hvis det ikke havde været for dem, havde branden fået fatale konsekvenser. 
  Det var nemlig de vedholdende brandmænd, der var årsagen til, at to tyske børn overlevede den voldsomme brand. De blev reddet ud i sidste øjeblik.
  Derfor er Hoptrup Frivillige Brandværn nomineret til Den Danske Redningsberedskabspris.
  De frivillige brandmænd er sammen med to beredsskabassistenter i Aalborg nomineret til prisen, der vil blive overrakt i Holmens Kirke i København den femte oktober af forsvarsminister Nick Hækkerup.
  